監造御茶有所爭執
作者：徐璣
朝代：宋

paragraphs: 森森壑源山，嫋嫋壑源溪。
脩脩桐樹林，下蔭茶樹低。
桐風日夜吟，桐雨洒霏霏。
千叢高下青，一叢千萬枝。
龍在水底吟，鳳在山上飛。
異物呈嘉祥，上奉玉食資。
臘餘春未新，素質藴芳菲。
千夫{口砉}登壠，叫嘯風雷隨。
雪芽細若針，一夕吐清奇。
天地發寶祕，鬼神不敢知。
舊制遵御膳，授職各有司。
分綱製品目，簿尉監視之。
雖有領督官，焉得專所爲。
初綱七七夸，次綱數弗差。
一以薦郊廟，二以瀹賓夷。
天子且謙受，他人奚可希。
柰何貪瀆者，憑陵肆姦欺。
品嘗珍妙餘，倍稱求其私。
初非狐鼠媚，忽變狼虎威。
巧計百不行，叱怒面欲緋。
再拜長官前，茲事非所宜。
性命若螻蟻，蠢動識尊卑。
朝廷設百官，責任無細微。
所守儻在是，恪謹焉可違。
君一臣取二，千古明戒垂。
以此得重劾，刀鋸弗敢辭。
移官責南浦，奉命去若馳。
回首鳳凰翼，雨露生光輝。